寄婺州喻良能叔奇
作者：趙蕃
朝代：宋

paragraphs: 我家入婺四十里，有竹參天山崛起。
尋常一過故人飯，長是驅車不停軌。
去年偶爲逃暑留，禪房小憇清溪頭。
君當適閩駐行李，遣騎問我安與不。
我聞君來固驚喜，君亦怪我窮不死。
殷勤竟辱懷刺先，我乃踉蹡成倒屣。
相看問我今何如，爲言斑鬢甘泥塗。
君時新有阿兄戚，語及往事猶長吁。
君歸匆匆莫可挽，劇談未了風吹斷。
贈君不直一錢詩，何以報之錦繡段。
明朝過君君且行，我思重別難爲情。
勞君下馬更握手，再三謂我頻寄聲。
別來僅可熟羊胛，含薰待春蘭已發。
擬將採掇慰離居，路遠何繇置君側。
如君人才誰與儔，直諒豈下西京劉。
校讎祕府自能事，何乃傳經瀕海州。
吾君急賢每旰食，詔書取士到微仄。
君今未免滯周南，諸公貴人曷逃責。
願君覓句勿自哀，清尊無事日日開。
未有白地光明錦，用作人間負販材。